Landbouskrywers SA gee erkenning aan landbou-boffins - AgriOrbit
Home Agri News Landbouskrywers SA gee erkenning aan landbou-boffins
Van links na regs staan Gert Bezuidenhout van Sanlam, Dirk Louw, bestuurder van Silver Moon Investments, Liza Bohlmann, nasionale voorsitter van Landbouskrywers SA en Niel Esterhuyse van Santam Landbou. (Foto: Helenus Kruger van Landbouskrywers SA)
Van Suid-Afrika se voorste bydraers tot die landboubedryf is onlangs deur Landbouskrywers SA vereer. The geleentheid, wat geborg is deur Bayer, Rovic Leers, Santam Landbou en Sanlam, gee erkenning aan die werk van diegene wat poog om voedselsekerheid en landelike ekonomieë te ondersteun.
Nick Serfontein van die Vrystaat is aangewys as Landbouskrywers SA se Boer van die Jaar, Buks Nel van die Wes-Kaap is die Landboukundige van die Jaar en Dirk Louw van die Noord-Kaap het die toekenning ontvang vir Nuwe Toetreder tot Kommersiële Landbou van die Jaar.
Die helde van landbou
Liza Bohlmann, nasionale voorsitter van die vereniging, het tydens die glansgeleentheid op 15 November in Pretoria waar die wenners aangewys is, gesê sonder 'n florerende landboubedryf wat 'n integrale deel van ons ekonomie vorm sou ons nie as 'n samelewing of 'n land met beleggingswaarde kon funksioneer nie.
Nick Serfontein is die voorsitter van die Sernick-groep, 'n diverse landbou-onderneming wat die hele waardeketting van hulle produkte besit, van die plaashek tot op die vebruikers se bord. Die Sernick-groep se sake-afdelings is in Edenville en Kroonstad in die Vrystaat, en die onderneming bestaan onder meer uit 'n Bonsmara-stoetery, 'n voerfabriek, 'n voerkraal en ontbeningsfasiliteit met hul abattoir en deli wat op Kroonstad bedryf word.
Van links na regs is Albert Coetzee van Rovic Leers, Nick Serfontein, voorsitter van die Sernick-groep en Liza Bohlmann, nasionale voorsitter van Landbouskrywers SA. (Foto: Helenus Kruger van Landbouskrywers SA)
Die groep verskaf werk aan 615 mense en die ekonomiese impak van hulle bedrywighede word op sowat R2,37 miljard per jaar geskat. Serfontein het ook op president Cyril Ramaphosa se adviespaneel vir grondhervorming gedien.
Dirk Louw – Landbouskrywers SA Nuwe Toetreder tot Kommersiële Landbou 2019
Dirk Louw bedryf sy boerdery-onderneming, Silver Moon Investments, in die Groblershoop-distrik. Hy is verlede jaar as Raisins SA se Opkomende Boer van die Jaar aangewys.
Louw boer tans op 68ha, waarvan hy 21ha huur. Dit bestaan uit 30ha droogdruifwingerd, een hektaar wyndruifwingerd, 24ha pekanneutbome en 14ha wisselbougewasse. Hy hou ook Dorpers en Meatmasters aan. Rosyne is die sterkste vertakking van die boerdery, en Louw het vanjaar 'n rekordoes van meer as 200 ton gehad. Die meeste daarvan word na die Midde-Ooste uitgevoer.
Hoewel Buks 'n bedryfs- en internasionaal erkende kundige van geïntegreerde pesbeheer is, het hy hom toegespits op die ontwikkeling van nuwe en verbeterde kultivars by Tru-Cape.
Hy is tans die nuwe variëteitspesialis by Tru-Cape, waar hy sedert die maatskappy se stigting in 2001 werksaam is.
Na baie jare se loop deur boorde het Buks ook die planttelingsregte vir die verbeterde Gala-, Fuji-, Bigbucks- en Fuji Royal-appelvariëteite ontvang.
Te midde van sy strewe na dit wat nuut is, het hy ook 'n reuse-bydrae gemaak om ou appel- en peervariëteite te behou. Hy (en sy kollega Henk Griessel) het onder meer gehelp om die eerste appel wat in die Kaap gepluk is, te vind.